b'\n_START_ARTICLE_\nKorimas\n_START_PARAGRAPH_\nKorimas, pakorimas yra mechanin\xc4\x97s asfiksijos b\xc5\xabdas, kai kaklas suspaud\xc5\xbeiamas nuo \xc5\xbeuvusiojo k\xc5\xabno svorio u\xc5\xbesitraukian\xc4\x8dia kilpa. Paprastai kilpos laisvasis galas pritvirtinamas taip, kad nejud\xc4\x97t\xc5\xb3. Pakorimas ir pasikorimas yra mirties bausm\xc4\x97s, nu\xc5\xbeudymo ar savi\xc5\xbeudyb\xc4\x97s b\xc5\xabdas._NEWLINE_Daugeliu atveju mirtis i\xc5\xa1tinka visai ne nuo u\xc5\xbedusimo, o miego arterij\xc5\xb3, tiekian\xc4\x8di\xc5\xb3 krauj\xc4\x85 smegenims, u\xc5\xbespaudimo. Netek\xc4\x99s atramos, pakartasis po keli\xc5\xb3 sekund\xc5\xbei\xc5\xb3 praranda s\xc4\x85mon\xc4\x99 (ta\xc4\x8diau jei s\xc4\x85mon\xc4\x97s nepraranda, kur\xc4\xaf laik\xc4\x85 trunka kankinanti agonija), o po keli\xc5\xb3 minu\xc4\x8di\xc5\xb3 galima fiksuoti biologin\xc4\x99 mirt\xc4\xaf d\xc4\x97l negr\xc4\xaf\xc5\xbetam\xc5\xb3 smegen\xc5\xb3 \xc5\xbeiev\xc4\x97s pa\xc5\xbeeidim\xc5\xb3. \xc5\xa0irdies veikla nesustoja dar kur\xc4\xaf laik\xc4\x85 po kv\xc4\x97pavimo sustojimo._NEWLINE_Nuo antrosios XIX a. pus\xc4\x97s daugelyje \xc5\xa1ali\xc5\xb3 taikant mirties bausm\xc4\x99 naudotas kitoks korimo b\xc5\xabdas - nuteistasis ne tik netenka atsparos ir pakimba ant virv\xc4\x97s, bet krenta i\xc5\xa1 didelio auk\xc5\xa1\xc4\x8dio (keli\xc5\xb3 metr\xc5\xb3) per liuk\xc4\x85. Tokiu atveju mirtis i\xc5\xa1tinka ne nuo asfiksijos po keli\xc5\xb3 minu\xc4\x8di\xc5\xb3, o nuo sprando slanksteli\xc5\xb3 sulau\xc5\xbeymo prakti\xc5\xa1kai akimirksniu. Kariant tokiu b\xc5\xabdu reikia apskai\xc4\x8diuoti virv\xc4\x97s ilg\xc4\xaf priklausomai nuo k\xc5\xabno mas\xc4\x97s taip, kad galva neb\xc5\xabt\xc5\xb3 nutraukta nuo k\xc5\xabno (Did\xc5\xbeiojo Britanijoje tokiems skai\xc4\x8diavimams buvo sukurta speciali lentel\xc4\x97 Official Table of Drops).\n_START_SECTION_\nIstorija\n_START_PARAGRAPH_\nPirmieji nu\xc5\xbeudym\xc4\x85 kariant prad\xc4\x97jo naudoti keltai, kurie taip aukodavo \xc5\xbemoni\xc5\xb3 aukas dangaus dievui Ezusui. Apie mirties bausm\xc4\x99 pakariant mini Servantesas (XVII a.)._NEWLINE_Pakorimas kai kuriose situacijose suprantamas kaip negarbinga mirtis, lyginant su su\xc5\xa1audymu. Kartuv\xc4\x97se bausti i\xc5\xa1davikai, dezertyrai.'